ብሔራዊ ሰንደቅ ዓላማው የሕዝቦች  ሁለንተናዊ መገለጫ  ምልክት ነው – ምክትል አፈ ጉባኤ ሽታዬ ምንአለ
የኢትዮጵያ ብሔራዊ ሰንደቅ ዓላማ የብሔሮች ፣ ብሔረሰቦችና ህዝቦች ሁለንተናዊ  መገለጫ  ምልክት መሆኑን የኢፌዴሪ ህዝብ ተወካዮች ምክር ቤት ምክትል አፈጉባኤ ወይዘሮ  ሽታዬ  ምንአለ አስታወቁ ።10ኛው የሰንደቅ ዓላማ ቀን በዓል በዛሬው  ዕለት በአዲስ አበባ ስታዲየም በተከበረበት  ወቅት  ንግግር ያደረጉት ወይዘሮ ሽታዬ ምንአለ እንደገለጹት የብሔራዊ ኩራት ምንጭ የሆነው ሰንደቅ ዓላማው በእኩልነት ላይ ለተመሠረተው የአገሪቱ ህዝቦች ግንኙነት እንዲሁም አገሪቱ እየተከተለች ላለው  ፌደራላዊና ዴሞክራሲያዊ ሥርዓት አይነተኛ  መገለጫ ነው ብለዋል ።ባለፉት  ዘጠኝ  ዓመታት በተከበሩት የሰንደቅ ዓላማ ቀን በዓላት  ስለ ሰንደቅ ዓላማው ምንነት፣ ትርጓሜ፣ አያያዝና አጠቃቀም በተመለከተ በተሠሩት የግንዛቤ ማስጨበጫ ሥራዎች ምክንያት በህዝቡ ውስጥ አወንታዊ መግባባትን መፍጠር መቻሉን ወይዘሮ ሽታዬ ጠቁመዋል ።በዘንድሮ  10ኛው  የሰንደቅ ዓላማ  ቀን በዓል በሰንደቅ ዓላማው መርሆች ዙሪያ  ለህብረተሰቡ የተሻለ  ግልጽነት ለመፍጠር የሚያግዙ ልዩ ልዩ የመድረክ ውይይቶችን በማዘጋጀት  የህብረተሰቡን የግንዛቤ ደረጃ  ለማሻሻል  ጥረት  መደረጉንም  ወይዘሮ ሽታዬ አመልክተዋል ።ሰንደቅ ዓላማው  የአገሪቱ ህዳሴ መነሻና መድረሻ ሃሳቦችን የሚያንጸባርቁበት ከመሆኑም በላይ  በህዝቦች እኩልነት ለተመሠረተው ዴሞክራሲያዊ ሥርዓት  ጽኑ መሠረት የሚጥል ስለመሆኑ ወጣቱ ትውልድ እንዲገነዘበው ማድረግ  ይገባል ብለዋል ወይዘሮ ሽታዬ ።  የአዲስ አበባ  ከተማ  ምክትል ከንቲባ አቶ አባተ ስጦታው በበኩላቸው እንደገለጹት በኢፌዴሪ  ህገ መንግሥት  አንቀጽ  ሦስት ላይ  እንደሠፈረው ሰንደቅ ዓላማው የአገሪቱን ሕዝቦችና ኃይማኖቶች  በእኩልነትና በአንድነት ለመኖር ያላቸውን  ተስፋ የሚያንጸባርቅ ነው  ።የዘንድሮውን የሰንደቅ ዓላማ ቀን በዓል የምናከብረው ህብረ ብሔራዊ አንድነታችን በማጠናከር  የጀመርነው የህዳሴ  ጉዞ ከዳር  ለማድረስ የገባነውን ቃላ  ዳግም   በማደስ ነው ብለዋል ምክትል ከንቲባው  ።የ10ኛው  የሰንደቅ ዓላማ  ቀን በዓል “ራዕይ ሰንቀናል  ለላቀ ድል ተነስተናል”  በሚል መሪ ቃል  ተከብሯል ።